

50 odtenkov vida





    
      
        
          Ljudi z okvarami vida marsikdo pojmuje kot enotno skupino, skupino
          slepih in slabovidnih. A le redkokdo se zaveda, kako pisana je ta
          skupina ljudi in kako različno je njihovo videnje sveta. Vsaka okvara
          vida pomeni malo drugačno zaznavanje okolice, zato pa tudi nekoliko
          drugačno gibanje ter sprejemanje informacij.
        

        
          Ta publikacija je namenjena temu, da bi si vsak od nas lažje
          predstavljal to raznolikost ter bolje razumel, kako lahko tudi sam
          pripomore k uspešnejšemu vključevanju ljudi z okvarami vida. Z njo vam
          želimo približati okvare vida in predstaviti najpogostejše ovire, s
          katerimi se srečujejo slepi in slabovidni, predlagamo pa tudi nekatere
          ukrepe, s katerimi lahko na preprost način izboljšamo dostop do
          storitev v turizmu, gostinstvu in kulturi.
        

        Igor Miljavec, 
        predsednik Medobčinskega društva slepih in slabovidnih Nova Gorica
      

      
        Spodaj je pregled vseh poglavij. Vsako poglavje ima svojo samostojno
        HTML stran.

Oblike slabovidnosti





Slabovidnost in slepota se lahko kažeta na zelo različne načine. Zato se tudi ljudje, ki živijo z okvarami vida, na zelo različne načine spoprijemajo z vsakodnevnimi izzivi.



Z možem sva oba slabovidna, a imava čisto drugačne težave – on ima veliko težav pri gibanju, saj ima zelo okvarjen stranski vid. Mi pa kdaj prebere kaj, česar jaz nikakor ne morem prebrati, saj ne morem izostriti slike na sredini.

Olga, 67 let



Včasih se mi kdo začudi: ‘A vi vidite? Zakaj pa imate belo palico?’ Vsi namreč mislijo, da slepota pomeni čisto temo, jaz pa nekaj še vidim.

Vasilij, 66 let


Simptomi slabovidnosti so zelo različni. Pogosto gre za slabšo ostrino vida, lahko pa tudi za slepe lise v vidnem polju, težave s centralnim delom vidnega polja, motnje barvnega vida, težave z globinskim vidom, slabše zaznavanje kontrastov, občutljivost za svetlobo ali nočno slepoto. Pogoste so tudi kombinacije več motenj vida.

Tudi posamezniki, ki so uvrščeni v skupino oseb s slepoto, pogosto zaznavajo svetlobo, prepoznajo večje, dobro kontrastne objekte (na primer stavbe, avtomobile, drevesa, močne vire svetlobe), vendar pa njihov vid ne zadostuje za branje in prepoznavanje obrazov ter manjših predmetov (na primer kuhinjskih in drugih hišnih pripomočkov, oblačil, pripomočkov za higieno).

Prikaz različnih simulacij vida pri različnih okvarah vida

Prikazane so približne simulacije vida pri različnih boleznih in stanjih: glavkom, siva mrena, okvare mrežnice, degeneracija makule, retinitis pigmentosa in diabetična retinopatija.



 1. Glavkom ali zelena mrena 



[image: Otrok se vozi s kolesom, ob robovih slike je močno zatemnjen vid (simulacija glavkoma).]
Na sredini slike je otrok, ki se vozi s kolesom in se smeji. Ob njem hodita odrasli osebi, ki ga spremljata. Okolica je vidna le v ozkem osrednjem delu slike, medtem ko so robovi močno zatemnjeni in skoraj popolnoma črni. Ta učinek prikazuje zoženo vidno polje, značilno za glavkom, kjer oseba vidi jasno le centralni del, periferni vid pa je močno omejen.








 2. Siva mrena 



[image: Otrok se vozi s kolesom, slika je zamegljena in prekrita s svetlimi madeži (simulacija sive mrene).]
Na sliki je otrok, ki se vozi s kolesom po cesti, ob njem hodita dve odrasli osebi. Celotna slika je mehko zamegljena, kontrasti so zmanjšani, čez prizor pa so razpršeni svetli krogi in bleščanje. Podrobnosti so slabše vidne, robovi niso ostri, kar ponazarja učinek sive mrene, kjer vid postane moten, zamegljen in občutljiv na svetlobo..








 3. Okvara mrežnice (citomegalovirusni retinitis) 



[image: Otrok se vozi s kolesom, sliko prekrivajo temne lise in zamegljeni robovi (simulacija okvare mrežnice - citomegalovirusni retinitis).]
Na sliki je otrok, ki se vozi s kolesom, ob njem hodita dve odrasli osebi. Prizor je delno zamegljen, predvsem ob robovih, čez celotno sliko pa so razpršene nepravilne temne lise, ki zakrivajo dele pogleda. Nekateri deli obraza in okolice so prekriti ali slabše vidni. Tak prikaz ponazarja okvaro mrežnice (citomegalovirusni retinitis), kjer se v vidnem polju pojavljajo temne ali manjkajoče lise, ki motijo zaznavanje celotne slike.








 4. Degeneracija makule 



[image: Otrok se vozi s kolesom, osrednji del slike je zatemnjen (simulacija degeneracije makule).]
Na sliki je otrok, ki se vozi s kolesom, ob njem hodita dve odrasli osebi. Osrednji del slike, kjer je otrok, je močno zatemnjen in skoraj neviden, medtem ko so robovi prizora bolj jasni. Podrobnosti v centru, kot so obraz in zgornji del telesa otroka, so zakrite. Tak prikaz ponazarja degeneracijo makule, pri kateri je prizadet centralni vid, zato oseba težko vidi neposredno pred seboj, medtem ko periferni vid ostane bolj ohranjen..








 5. Okvara mrežnice (retinitis pigmentosa) 



[image: Otrok se vozi s kolesom, vidno je le ozko osrednje območje, robovi so temni (simulacija retinitis pigmentosa).]
Na sliki je otrok, ki se vozi s kolesom, ob njem hodita dve odrasli osebi. Jasno je viden le majhen osrednji del prizora, kjer je otrok, medtem ko so robovi slike močno zatemnjeni in skoraj popolnoma črni. Vidno polje je zoženo na tunelski pogled, zato so okolica, spremljevalci in širši prostor slabo ali sploh nevidni. Tak prikaz ponazarja retinitis pigmentosa, kjer se periferni vid postopoma izgublja, ostaja pa le omejen centralni vid.








 6. Posledica sladkorne bolezni (diabetična retinopatija). 



[image: Otrok se vozi s kolesom, pogled je prekrit s številnimi temnimi lisami (simulacija diabetične retinopatije).]
Na sliki je otrok, ki se vozi s kolesom, ob njem hodita dve odrasli osebi. Celoten prizor je prekrit z gostimi, nepravilnimi temnimi lisami različnih velikosti, ki zakrivajo velike dele slike. Nekateri deli so še delno vidni, vendar so podrobnosti pogosto prekinjene ali nejasne zaradi madežev. Ta prikaz ponazarja diabetično retinopatijo, kjer krvavitve in poškodbe mrežnice povzročajo pojav temnih lis in motenj v vidnem polju.















Stopnice


        
      
    
        
          
          Stopnice brez oprijemal in brez označenih robov so za številne ljudi z okvarami vida težko zaznavne in zato nevarne.

        

		
			

				
					[image: Pogled navzdol po širokem zunanjem stopnišču z ograjama na obeh straneh; robovi stopnic so slabo kontrastni in se med seboj težko ločijo.]
				

				
					[image: Zamegljen pogled navzdol po zunanjem stopnišču, ki ponazarja vid osebe z okvaro vida; posamezne stopnice in njihovi robovi so nerazločljivi.]
				

			


			
				Stopnišče s klančino za kolesa ob levem oprijemalu – primerjava pogleda brez okvare vida in z okvaro vida.
				Razlika med stopnico in klančino ni vidna, prav tako je težko vedeti, kje se začenja prva stopnica,
				ali je vmes podest ipd.				
			
		

   
        
          Ko naletim na stopnice, me je vedno malo strah. Stopnice, ki so brez oprijemal, so še posebej težavne, ali pa tiste, ki imajo ob oprijemalu še klančino za kolesa. Na eni takšnih sem si zvila gleženj, saj nisem opazila, da stopnica ne sega do roba.

          Janja, 56 let
        

		
		
		
			

				
					[image: Pogled navzdol po zunanjem stopnišču z izrazito kontrastnimi belimi oznakami na robovih stopnic in oprijemali ob straneh.]
				

				
					[image: Zamegljen pogled navzdol po istem stopnišču, ki ponazarja vid osebe z okvaro vida; kontrastne bele oznake na robovih stopnic ostajajo dobro razločljive.]
				

			


			
				Označeni robovi stopnic – primerjava pogleda brez okvare vida in z okvaro vida. Robovi so dobro vidni kljub okvari vida.
            
		


		
    Stopnice brez oprijemal in tiste, ki nimajo označenih robov, so še posebej težavne za ljudi z okvarami vida, ki sicer še dovolj vidijo in zato ne uporabljajo bele palice. V nekaterih svetlobnih razmerah, kot sta mrak ali bleščanje, imajo lahko težave tudi ljudje z le nekoliko slabšim vidom.
Če označimo vsaj prvo in zadnjo stopnico v vsaki stopniščni rami s trakom, ki je močno kontrasten glede na stopnico, bistveno izboljšamo zaznavnost in s tem tudi varnost. Pomembno je tudi, da oprijemala segajo čez oba konca stopnišča in se ne zaključijo že stopnico ali dve prej.

	
    

        
      




Stekla


        
      
    
        
          
          Neoznačene steklene površine so lahko resna ovira, saj jih številni uporabniki z okvarami vida ne zaznajo dovolj zgodaj.

        

		
			

				
					[image: Dvokrilna steklena vhodna vrata z nizkokontrastnim vzorcem iz belih pik na sredini steklenih površin.]
				

				
					[image: Zamegljen pogled na ista steklena vhodna vrata, ki ponazarja vid osebe z okvaro vida; označba iz belih pik je zelo slabo zaznavna.]
				

			


			
				Potisk na steklu – primerjava pogleda brez okvare vida in z okvaro vida. Stekla so slabo vidna, potisk na steklu, ki naj bi opozarjal nanje, pa je zelo slabo viden že brez okvare vida.
			
		

   
        
          Po nakupu smo se z družino vračali proti izhodu trgovine, ko sem treščila v stekleno steno. Stala je samo dober meter od vrat. Videla sem vrata, ki so bila kontrastna, stekla pred njimi pa ne. Steklo je ostalo celo, mene pa je dolgo bolela glava.

          Vesna, 45 let
        

		
		
		
			

				
					[image: Steklena drsna vrata v notranjosti objekta, označena z dvema širokima kontrastnima vodoravnima pasovoma.]
				

				
					[image: Zamegljen pogled na ista steklena drsna vrata, ki ponazarja vid osebe z okvaro vida; kontrastna vodoravna pasova sta še vedno dobro zaznavna.]
				

			


			
				Steklena brata s kontrastnimi trakovi – primerjava pogleda brez okvare vida in  z okvaro vida. Dodatno je označeno še mesto odpiranja vrat, saj se ta ne odpirajo na sredini, kot je običajno, ampak ob strani.
            
		

		
  		Vsaka neoznačena steklena površina je lahko ovira za ljudi, ki slabo vidijo. Označimo predvsem tista stekla, ki stojijo na poteh (na primer steklena vrata in stranski deli vrat, pregradne steklene stene na poteh). Praviloma jih označimo vsaj na dveh višinah s trakovi v dveh medsebojno kontrastnih barvah. Lahko so opremljene tudi z drugačno grafiko, a mora biti ta dobro vidna. Neprimerni, pa vendar zelo pogosti so blagi potiski z mlečno prosojno folijo, ki jih videči sicer lahko opazijo, ne zagotavljajo pa ustrezne zaznavnosti za ljudi z okvarami vida.

	
    

        
      




Vrata


        
      
    
        
          
          Za dobro zaznavo vrat je ključen kontrast med vrati in steno ter dovolj jasne oznake.

        

		
			

				
					[image: Svetel hodnik z belimi stenami, belimi vrati in belim pohištvom; vrata se zaradi zelo majhnega kontrasta težko ločijo od okolice.]
				

				
					[image: Zamegljen pogled na isti beli hodnik, ki ponazarja vid osebe z okvaro vida; vrata in pohištvo se skoraj zlijejo z belimi stenami, bolj izstopa le temen koš.]
				

			


			
				Bel hodnik z belimi vrati in belim pohištvom – primerjava pogleda brez okvare vida in z okvaro vida. Iz bele slike izstopa le temen smetnjak.
			
		

   
        
          Zadnjič sem iskal vrata pisarne na hodniku, ki je bil čisto brez oblike. Nisem videl, kje so stene in kje tla. Kar naenkrat sem se zaletel v stol, ki je bil očitno iste barve kot stena in tla. Ko je zaropotalo, me je opazila gospa, ki mi je potem pomagala najti pisarno. Res ne vem, kdaj bi sam našel ta vrata. Sploh jih nisem videl, saj so bila čisto enake barve kot stena in označena tako, da je še gospa komaj prebrala napis.

          Dušan, 58 let
        

		
		
		
			

				
					[image: Svetel hodnik z oranžnimi vrati in temnimi podboji, ki močno kontrastirajo z belimi stenami in so zato dobro zaznavni.]
				

				
					[image: Zamegljen pogled na isti hodnik, ki ponazarja vid osebe z okvaro vida; oranžna vrata s temnimi podboji kljub zamegljenosti ostajajo dobro zaznavna.]
				

			


			
				Temnejša vrata na beli steni – primerjava pogleda brez okvare vida in z okvaro vida. Vrata so zaznavna kljub okvari vida.
            
		

		
		Da bi slabovidni lahko prepoznali vrata, morajo ta biti občutno temnejša ali pa svetlejša od stene. Temu pravimo, da so kontrastna. Lahko so kontrastni samo podboji in kljuka, ali pa celotna vrata. Zaznavo vrat olajšajo tudi kontrastne oznake (na primer dovolj velike številke pisarn, kontrastni grafični potiski itd.), ki so nameščene ob oziroma na vratih.

	
    

        
      




Dvigala


        
      
    
        
          
          Dvigala morajo biti dostopna z vidika zvočnih informacij, kontrastnih oznak in tipnih tipk.

        

		
			

				
					[image: Svetla steklena nadzorna plošča dvigala na dotik z modro osvetljenimi številkami in simboli, ki slabo kontrastirajo s podlago.]
				

				
					[image: Zamegljen pogled na svetlo nadzorno ploščo dvigala na dotik; številke in tipke so zaradi slabega kontrasta skoraj nerazpoznavne.]
				

			


			
				Bela nadzorna plošča na dotik v dvigalu – primerjava pogleda brez okvare vida in z okvaro vida. Svetle številke na beli podlagi so zelo slabo vidne celo za videče. Tipke niso tipno zaznavne, zato je plošča za ljudi z okvaro vida neuporabna..
			
		

   
        
          Dvigal ne maram, ker pogosto ne najdem prave tipke, večinoma pa tudi niso ozvočena. V tem primeru ne vem, kje se dvigalo ustavi, in če ni nikogar blizu, je precej mučno ugotavljati, v katerem nadstropju sem. Zato sem vedno raje uporabljala stopnice. Odkar sem si poškodovala koleno, pa ne gre drugače, kot da uporabljam dvigalo. Prav oddahnem si, ko najdem takšno, ki govori.

          Tina, 48 let
        

		
		
		
			

				
					[image: Črna nadzorna plošča dvigala z velikimi belimi številkami in jasno obrobljenimi tipkami, ki močno kontrastirajo s podlago.]
				

				
					[image: Zamegljen pogled na isto črno nadzorno ploščo dvigala; svetle oznake in tipke zaradi močnega kontrasta ostajajo razmeroma dobro zaznavne.]
				

			


			
				Nadzorna plošča v dvigalu z močno kontrastnimi in dovolj velikimi znaki ter s tipkami, na katerih so izbočeni reliefni znaki – primerjava pogleda brez okvare vida in z okvaro vida. Dvigalo je dostopno tudi osebam z okvarami vida.
            
		

		
		Zvočna najava nadstropij je obvezna za dvigala v objektih v javni rabi. Tipke morajo biti dobro vidne (na primer črne številke na beli podlagi ali obratno) in tipne (izbočene številke in znaki, dodana je lahko tudi brajica). Pogosto so vgrajene nadzorne plošče na dotik, ki niso ustrezne, saj ljudje z okvarami vida ne morejo zaznati mesta, ki se ga je treba dotakniti za določeno tipko. Takšne kontrolne plošče je treba nadomestiti s ploščami na tipke.

	
    

        
      




Označevanje


        
      
    
        
          
          Oznake prostorov morajo biti predvidljivo nameščene, primerno velike, kontrastne in po možnosti tudi tipne.

        

		
			

				
					[image: Svetla steklena nadzorna plošča dvigala na dotik z modro osvetljenimi številkami in simboli, ki slabo kontrastirajo s podlago.]
				

				
					[image: Zamegljen pogled na svetlo nadzorno ploščo dvigala na dotik; številke in tipke so zaradi slabega kontrasta skoraj nerazpoznavne.]
				

			


			
				Velika in kontrastna številka na vratih – primerjava pogleda brez okvare vida in z okvaro vida. Številka je prevelika, da bi jo oseba z zoženim vidnim poljem lahko prepoznala.
			
		

   
    	
			  Nekoč se mi je nekdo čudil, kako to, da ne vidim številke na vratih. Da kaj kompliciram, češ da je tako velika, da jo res vsi vidijo. Ampak jaz zadnja leta vidim samo majhen del slike. Komaj sem ga prepričal, da je res ne morem videti, ker je prevelika. Da je zame zelo pomembno, da so vse številke na istem mestu ob vratih ali pa na njih in da niso premajhne, pa tudi ne prevelike.

			  Jure, 57 let
        

    		
		
		
			

				
					[image: Črna nadzorna plošča dvigala z velikimi belimi številkami in jasno obrobljenimi tipkami, ki močno kontrastirajo s podlago.]
				

				
					[image: Zamegljen pogled na isto črno nadzorno ploščo dvigala; svetle oznake in tipke zaradi močnega kontrasta ostajajo razmeroma dobro zaznavne.]
				

			


			
				Ustrezno postavljena številka ob vratih – primerjava pogleda brez okvare vida in z okvaro vida. Oznaka je zaznavna z različnimi oblikami okvar vida, saj je kontrastna, primerno velika, opremljena z izbočenimi znaki in brajico.
            
		

		
		Napisi, ki označujejo prostore, morajo biti ustrezno veliki in dobro kontrastni. Primerno je, če je na tablici tudi večji izbočen napis (na primer številka), ki je tudi dobro kontrasten. Tablica naj bo vedno na strani kljuke. Če ob vratih ni prostora, so napisi lahko tudi na vratih (nad kljuko), vendar ne višje kot 160 cm nad tlemi. To je predvsem pomembno za označevanje hotelskih sob, pisarn itd.

	
    

        
      




Napisi


  
  
    
    
      Podlaga napisa mora biti enotna, neprosojna in neodsevna, sicer napisi hitro postanejo slabo berljivi.
    

  
  
    
      
        [image: Steklena vrata z urnikom in drugimi informacijami, napisanimi neposredno na steklo; zaradi odsevov in spreminjajočega se ozadja je besedilo težko berljivo.]
      
      
        [image: Zamegljen pogled na ista steklena vrata, ki ponazarja vid osebe z okvaro vida; napis na steklu je skoraj nerazpoznaven.]
      
    

    
      Urnik je na steklenih vratih napisan z belimi črkami, brez ozadja –
      primerjava pogleda brez okvare vida in z okvaro vida. Takšna oznaka že
      ljudem z dobrim vidom povzroča težave pri branju.
    
  
  
    	Sicer malo slabše vidim, ampak ne toliko, da bi me to zelo oviralo. Pa se mi je kljub temu že večkrat zgodilo, da sploh nisem videl napisa, kaj šele da bi ga lahko prebral. Partnerka mi večkrat reče za kakšen urnik ali pa kak drug napis: ‘Oh, kako se to slabo vidi, skoraj ne vidim prebrati,’ jaz pa pobuljim: ‘Kje pa sploh kaj piše?’ Ne morem verjeti, da ljudje pišejo bele črke na steklo! Kaj je sploh namen teh napisov, če jih še tisti, ki dobro vidijo, komaj opazijo in se mučijo z branjem?

        Aleksander, 47 let
  

  
    
      
        [image: Informacijska tabla ob steklenem vhodu z belim besedilom na temni, enotni podlagi, ki zagotavlja dober kontrast.]
      
      
        [image: Zamegljen pogled na isto informacijsko tablo; temna enotna podlaga in svetlo besedilo ostajata dobro zaznavna tudi pri okvari vida.]
      
    

    
      Dobro zaznavni napisi – primerjava pogleda brez okvare vida in z okvaro
      vida. Bele črke na temni podlagi zagotavljajo ustrezen kontrast.
    
  
  
    Podlaga napisov mora biti enotna, neprosojna in neodsevna. Slabo berljive
    napise najdemo največkrat na steklenih vratih. Če je podlaga steklena, je
    črke zelo težko prebrati, saj je težko doseči ustrezen kontrast. Ozadje se
    namreč ves čas spreminja, poleg tega pa je steklo zelo odsevno in odsevi še
    bolj motijo zaznavo. Zato posamezne črke na steklu niso primerne, potrebna
    je enotna mat podlaga, napisi pa morajo biti nameščeni na zunanjo stran
    stekla, da se prepreči odseve.
  

  





Vizualni kontrasti


  
  
    
    Pri označevanju ovir in pripravi napisov ni pomemben le barvni kontrast, temveč predvsem
      razlika v svetlosti.

  
  
    
        [image: Velika zelena črka K na rdeči steni, ki označuje kletno etažo.]   [image: Črno-beli pogled na isto zeleno črko K na rdeči steni; črka se zaradi majhne razlike v svetlosti skoraj zlije z ozadjem..]
      

    Velika in sicer zelo opazna zelena črka K na rdeči steni, ki označuje kletno etažo –
      primerjava pogleda brez okvare vida in z okvaro vida. Črka je za osebo z barvno slepoto zelo slabo zaznavna.
    
  
  
    Imam barvno slepoto, zato včasih zgrešim kakšno stvar, ki je vsem drugim vidna. Se je že zgodilo, da so nalepili
      rumen trak, ki naj bi opozarjal na stopnico, pa sem zgrmel čeznjo. Zame je bil rumen trak prav tak kot svetlo siva
      stopnica, čeprav so ga kolegi iz društva vsi opazili. Zame pa bi bil tam boljši črn trak.

    Erik, 34 let
  

  
    
        [image: Hodnik z veliko temno številko 3 na svetli steni; številka je zaradi dobrega kontrasta jasno zaznavna.]
        [image: Črno-beli pogled na hodnik z veliko temno številko 3 na svetli steni; številka ostaja jasno zaznavna zaradi močnega svetlostnega kontrasta.]
      

    Črna številka 3, ki na beli steni označuje tretje nadstropje – primerjava pogleda brez
      okvare vida in z okvaro vida. Številko enako dobro vidijo tudi osebe z barvno slepoto.
  
  Vizualni kontrast je zelo pomemben pri označevanju stopnic, klančin in drugih ovir (na primer količkov, korit) ter
    pri napisih, kot smo že omenili. Pomembno pa je, da se pri oblikovanju ne opiramo na barvni kontrast, ampak na
    svetlostnega. Najlažje razliko v svetlosti seveda prepoznamo v črno-beli lestvici (na primer temno sive črke na beli
    podlagi). Lahko pa seveda svetlostni kontrast dosežemo tudi z drugimi barvami, paziti moramo le, da sta barvi po
    svoji svetlosti zelo različni (na primer temno zelena in svetlo oranžna). V takšnem primeru bo kontrast zaznaven
    tudi za ljudi, ki barve zaznavajo drugače.

  





Tipne informacije


  
  
    
    
      Tipne informacije so uporabne le, če jih lahko osebe z okvaro vida
      samostojno najdejo in uporabljajo na predvidljivih mestih.
    

  
  
    
      Po mojih izkušnjah so napisi v hotelih in drugih stavbah pogosto
      postavljeni previsoko, niso tipno/reliefno zaznavni (številka pisarne ali
      sobe) in povečini niso zapisani tudi v brajici. Ker imam le malo ostankov
      vida, so takšne številke zame nedostopne, pomagala bi mi večja izbočena
      številka.
    

    Simon, 38 let
  

  
    
      Ko službeno potujem sama, je velikokrat izziv, da imajo v hotelskih sobah
      vse na dotik. Če hočeš recimo poklicati recepcijo, je namesto telefona
      tablica in na njej seveda nedostopna vsebina.
    

    Vanja, 32 let
  

  
    
      Urniki so večinoma popolnoma nedostopni, saj so samo vidni. Za nas, ki ne
      vidimo, ta informacija zato ne obstaja. Dobro bi bilo, če bi bili urniki v
      brajici. Je pa pomembno tudi, kje so napisi v brajici nameščeni. Nekoč so
      me poklicali, naj pridem preverit, ali je neki napis v brajici v redu.
      Namestili pa so ga tako visoko, da ga nisem mogla prebrati, saj ga nisem
      dosegla..
    

    Sonja, 59 let
  

  
    Osebe, ki izgubijo vid v odraslosti, se le izjemoma odločajo za učenje
    brajice, večina ljudi z okvarami vida si pomaga z ostanki vida in s tipanjem
    prepoznava izbočene črke in številke. Brajica je tako primerna za nekoliko
    daljše napise (kot so urniki), kjer zaradi pomanjkanja prostora reliefni
    tisk ni mogoč, za oznake sob oziroma drugih prostorov pa so primernejši
    izbočeni reliefni znaki. Daljša besedila (na primer opisi razstavnih
    predmetov) je bolje pripraviti v zvočni obliki.
  

  
    
      
        [image: Nadzorna plošča dvigala z velikimi kontrastnimi številkami na tipkah ter napisi v brajici ob oznakah nadstropij.]
      
    

    
      Napisi v brajici ob tipkah v dvigalu ter izbočene številke na tipkah.
    
  
  
    Tipne informacije so smiselne samo na mestih, kjer jih osebe z okvaro vida
    lahko samostojno najdejo in uporabljajo. To pomeni, da morajo biti na
    predvidljivih mestih, na primer v dvigalih, neposredno ob vratih na strani
    kljuke (na primer oznake sob) ali na vratih, kadar ob vratih ni prostora.
    Postavljene morajo biti na višini med 110 in 160 cm. Če so postavljene
    samostojno (na primer na prostostoječih informacijskih tablah) morajo do
    njih voditi taktilne oznake, sicer jih slepi ne morejo najti.
  

  
    Taktilne oznake so talne oznake s točno določeno izbočeno strukturo (čepi in
    rebri), ki uporabnikom bele palice olajšajo orientacijo tam, kjer ni drugih
    vodilnih robov (robnikov, zidov), ob katerih se sicer orientirajo z belo
    palico. Predvsem so uporabne na trgih ali v večjih avlah za dostop do vhodov
    in informacijskih točk.
  

  
      
        [image: Uporabnik bele palice stoji na čepastem taktilnem polju na križišču rebrastih vodilnih poti.]
      
    
      Taktilne oznake. Uporabnik bele palice je med sledenjem rebrasti vodilni
      liniji zaznal čepasto polje, ki označuje križišče poti
    
  
  





Orientacija v kompleksnih prostorih


  
  
    
    
      V večjih hotelih, muzejih, galerijah in drugih kompleksnih objektih je orientacija za slepe in slabovidne pogosto zelo zahtevna.
    

  
  
    
      Na koncerte ali v gledališče grem vedno v družbi. Ne predstavljam si, da bi sama iskala pravo dvorano ali sedež, preveč je komplicirano. Bi pa bilo zelo lepo, če bi bil blizu vhoda na voljo nekdo, ki bi mi potem pomagal najti dvorano in sedež. Potem bi šla večkrat tudi sama v gledališče ali na koncert, saj obožujem predstave in bi šla z veseljem sama.
    

    Danica, 61. let
  

  
    
      V hotelih so številke na vratih včasih izbočene, da jih lahko zatipam in prepoznam. Brezstično konzolo tudi lahko najdem, če je na isti strani, kjer je tudi kljuka od vrat. Na recepciji se vedno pozanimam, v katerem nadstropju je moja soba, in do zdaj so me vedno pospremili. Če sem v hotelu dlje časa, pa se potem navadim, kje je moja soba, in če so ob vratih izbočene številke, jo po navadi brez težav najdem. Če teh oznak ni, pa ves čas potrebujem spremstvo.
    

    Vasilij, 66 let
  


  
    
      
        [image: Reliefna številka 11 na kontrastni tablici ob vratih.]
      
    

    
      Reliefna številka ob vratih hotelske sobe.
    
  

  
    
      
        [image: Zvonec za priklic pomoči ob vhodu, označen s kontrastno tablo; pred njim je čepasto taktilno polje.]
      
    

    
		Taktilna oznaka ob (dobro vidnem) zvoncu za priklic pomoči v kompleksnih prostorih, kjer ni na voljo informacijskega pulta. Zvonec je nameščen tik ob vhodu.
    
  
  
  V kompleksnih prostorih (kot so razstavišča, muzeji, galerije, prireditveni prostori, gledališke dvorane, pa tudi večji hoteli in podobno) je orientacija za slepe in slabovidne običajno zelo zahtevna. Praviloma je v teh objektih večje število raznolikih prostorov s spreminjajočo se postavitvijo pohištva in razstavnih predmetov. Poleg tega so to pogosto prostori, ki jih obiščemo redko ali celo samo enkrat, na primer kot turisti.

  
  Taktilne oznake lahko sicer zelo olajšajo orientacijo, vendar pa v takšnih prostorih pogosto niso smiselne, saj bi bila njihova uporaba prezahtevna. Zato jih navadno namestimo le do vhoda v stavbo in do točke, kjer obiskovalcu z okvaro vida lahko pomaga osebje. Zaposleni obiskovalca pospremi do njegovega sedeža ali sobe, priskrbi usposobljenega vodnika ali mu ponudi morebitne druge pripomočke in informacije.

  
  Uporabe taktilnih oznak se morajo slepi namreč naučiti. V neznan prostor gredo prvič s spremljevalcem. Šele ko dobro poznajo prostor, jih lahko uporabljajo samostojno.

  
  





Dostopnost vsebin na razstavah


  
  
    
    
		Razstavne vsebine morajo biti predstavljene na več ravneh – z zvokom, tipom, razlago in širšim kontekstom.
    

  
  
    
      S prijateljico sva šli na ogled razstave, ki naj bi bila prilagojena za slepe in slabovidne. Jaz ne vidim skoraj nič več, ona pa lahko bere, a le če so črke dovolj velike. Ko sva prišli tja, so nama povedali, da lahko slediva taktilnim oznakam po razstavi in si jo ogledujeva. Te so naju res pripeljale varno okrog, ampak tam, kjer so bili označeni predmeti, namenjeni za otip, so bili zraven napisi v brajici (ki je žal nobena od naju ne zna brati), drugi napisi pa so bili tako majhni, da jih tudi prijateljica ni mogla prebrati. Potipali in približno razumeli sva lahko maketo, za druge razstavne predmete pa nisva vedeli, kaj so. Žal takrat ni bilo na voljo nikogar, ki bi naju lahko vodil po razstavi.
    

    Petra, 40. let
  

  
    
     	Pogrešam to, da bi mi, ko pridem s partnerko v muzej, vodnik lahko opisal in razložil tako umetniška dela kot makete, tipne slike in drugo. To bi omogočilo bogato izkušnjo meni in tudi partnerki, ki ji ne bi bilo treba razlagati umetnin, ampak bi lahko samostojno in v svojem ritmu gledala in uživala v umetnosti. Izjemno lepo je, ko mi opisuje stvari, in to zelo cenim, vendar je včasih to zanjo tudi obremenitev. Zato bi takšna možnost omogočila polno izkušnjo umetnosti obema.
    

    Simon, 38 let
  


  
    
     	Kjer je bila na voljo maketa ali tipni zemljevid, so včasih zaposleni mislili, da je verjetno za slepega dovolj, da mu pokažejo zemljevid in maketo. Vendar ni tako. Potreboval bi tudi razlago, saj si je težko predstavljati videz prostorov le na podlagi tipnega vtisa in zemljevida
    

    Žan, 28 let
  


  
    
      
        [image: Vodnik v muzeju razlaga umetniški predmet skupini obiskovalk z okvarami vida, ki skulpturo raziskujejo z dotikom..]
      
    

    
      Vodnik opisuje razstavni predmet skupini žensk z okvarami vida.
    
  

  
    
      
        [image: Obiskovalec muzeja s slušalkami posluša zvočni opis ob razstavni postaji in v rokah tipa manjši predmet.]
      
    

    
		Razstava, ki je opremljena s tipnimi predmeti in zvočnimi opisi. Tako si lahko obiskovalci z okvarami vida samostojno ogledajo prilagojeni del razstave, medtem ko njihovi spremljevalci raziskujejo po svoje.
    
  
  
	Za osebo z okvaro vida je zelo pomembno, da ji razstavne eksponate predstavimo na več ravneh. Nujen je zvočni opis ali še bolje vodnikova predstavitev v živo. Zelo so dobrodošle tipne makete ali replike del, predstavitve z vonji ali drugimi načini, predvsem tudi opis zgodovinskega konteksta in druge pomembne informacije. Tako pripravljena dodatna ponudba je lahko prava obogatitev razstave, ki je zanimiva tudi za druge obiskovalce, ne le za osebe z okvarami vida.

  
  





Predstave in prireditve


  
  
    
    
		Avdiodeskripcija in jasno predstavljene informacije o dostopu bistveno izboljšajo dostopnost kulturnih in drugih javnih dogodkov.
    

  
  
    
      Film z avdiodeskripcijo bi priporočil vsem, tako videčim kot slepim, saj je to resnično bogata izkušnja. To je čisto drugače kot poslušati le zvoke in pogovor med igralci v filmu. Ob avdiodeskripciji sem razumel dogajanje, menjavo situacij, pomembne vizualne detajle (na primer kakšen je lik na pogled) in podobno.
    

    Simon, 38. let
  

  
    
     	Velikokrat se pozablja na dostopnost informacij ali opise slikovnih del na spletnih straneh ali aplikacijah, kar je v današnjem času izjemno pomembno. Preden grem v muzej, na razstavo ali prireditev (tudi če sem v tujini), rad preberem, kako se pride do ustanove, ali ponujajo kaj na otip, ali je na voljo kaj zvočnih opisov itd. Če spletna stran ni dostopna, to pomeni, da do teh informacij ne pridem in torej tega ne obiščem.
    

    Žan, 28 let
  


  
    
      
        [image: Posnetek spletne strani Kinodvora z informacijami o zvočnem opisu za slepe in slabovidne ter možnostjo izposoje slušalk za spremljanje avdiodeskripcije.]
      
    

    
      Primer opisa tehničnih prilagoditev ter dostopa za različne skupine uporabnikov na spletni strani (vir: https://www.kinodvor.org/dostopnost).
    
  

	Avdiodeskripcija je zvočni opis vidnih elementov, ki lahko slepim in slabovidnim približa vtis o dogajanju, gibih, prostoru, postavitvi in drugih vizualnih elementih umetniškega dela ali prireditve. To je poseben način opisovanja, ki objektivno predstavi značilnosti opisanega predmeta, osebe ali vizualnih učinkov. Opisuje lahko usposobljena oseba, ki pozna pravila avdiodeskripcije. Zvočni opisi so pomemben del približevanja kulture, športa in turističnih zanimivosti osebam z okvarami vida. Opisuje se tako kulturne prireditve in predstave, športne dogodke kot tudi razstavne predmete, likovna dela, video vsebine in podobno.

 
  





Pomoč osebja


  
  
    
    
		Dostopnosti ne ustvarjajo le prostorske prilagoditve, temveč tudi usposobljeni ljudje, ki znajo primerno pomagati.
    

  
  
    
      Dobro usposobljenega vodnika nikoli ne pozabiš. Ko sem doživel takšnega vodnika, sem resnično lahko začutil vsebino muzejske postavitve, bistvo razstave in razumel pomen eksponatov, ki sem jih tipal, ali pomen slike, ki je bila zvočno opisana. Kot človek sem se spremenil, saj mi je znal pričarati veččutno izkušnjo, ki je sicer zaradi slepote ne bi imel ali pa bi bila zelo omejena.
    

    Simon, 38. let
  

  
    
     	Dober vodnik mi omogoči resničen užitek v kulturi in umetnosti, obogatitev znanja in mojega pogleda na svet.
    

    Vanja, 32 let
  


  
    
      
        [image: Usposabljanje v muzeju, kjer vodnik skupini udeležencev razlaga, kako osebi z okvaro vida predstaviti in omogočiti tipno raziskovanje razstavnega predmeta.]
      
    

    
      Usposabljanje osebja za vodenje oseb z okvarami vida
    
  

	Za dostopnost javne ustanove niso dovolj prostorske prilagoditve, pomembno jo lahko izboljšamo tudi z organizacijskimi ukrepi. Vratar, receptor, vodnik ali drugi zaposleni, ki so zadolženi za sprejem obiskovalcev, lahko z ustreznim podajanjem informacij ali spremljanjem oseb z okvaro vida po objektu pripomorejo, da postanejo prostor in vsebine v njem občutno dostopnejše. Vendar pa vsaka pomoč ni enako učinkovita – osebje mora poznati določene zakonitosti vodenja slepih in slabovidnih, opisovanja predmetov in poti itd. Zato so v tem pogledu izjemno pomembna usposabljanja zaposlenih, ki jih izvaja specialni pedagog za okvare vida – tiflopedagog.

